Alboraia ha realitzat un estudi a peu de carrer per a detectar l'habitatge buit del municipi, inclosa l'horta
26 de maig de 2022

L'Ajuntament d'Alboraia ha finalitzat l'estudi d'habitatge buit que ha estat duent a terme des de fa un any. El projecte, que inclou les direccions i dimensions dels immobles i una primera avaluació de l'accessibilitat i l'estat de conservació d'aquestos, conclou que en la localitat podria haver-hi com a màxim un total de 500 habitatges buits, incloses les zones de l'horta i les infravivendes (assecadors o magatzems del centre històric), encara que només s'ha pogut comprovar que estiguen buides amb seguretat 400, aproximadament.

El document considera habitatges buits aquelles que l'han estat durant més de dos anys i inclou també magatzems i assecadors sense ús que estan situats en cases del centre del nucli tradicional. La informació que conté l'estudi ajudarà el Consistori a considerar les possibilitats de rehabilitació i posada al mercat dels immobles ara sense ús.

La regidora d'Urbanisme, Ana Bru, ha explicat els primers detalls del resultat obtingut: "ara tenim una radiografia de l'estat immobiliari del nostre poble. Per exemple, hem localitzat més de 200 immobles (habitatges, assecadors i magatzems) tancats des de fa molt temps en el nucli tradicional, alguns d'ells en un important estat d'abandó". En molts casos es tracta d'immobles grans, continua Bru, que "encara que necessitats de molta rehabilitació, poden oferir unes condicions de vida de gran qualitat, ja que moltes són cases unifamiliars en planta baixa, àmplies i amb pati".

Reforç del patrimoni local

En aquesta línia, la unitat de la patrulla de l'horta de la Policia Local també està treballant des de fa mesos per a localitzar i georeferenciar tot tipus d'edificacions existents en l'horta amb un doble objectiu: identificar les cases en les quals hi ha residents, per a proporcionar-los un millor servei municipal, i facilitar al departament d'Urbanisme la tasca d'identificar problemes en sòl no urbanitzable, com a edificacions il·legals o alqueries i barraques en estat de deficient conservació per circumstàncies diverses.

Es tracta d'identificar, exigir i ajudar els propietaris a mantindre el seu patrimoni, amb la tramitació de les ajudes de la Conselleria, per exemple, i evitar també l'ocupació d'immobles o l'ocupació indiscriminada de l'horta productiva amb noves edificacions o instal·lacions totalment il·legals.

Amb aquest estudi, assenyala Ana Bru, "es posa de manifest que no hi ha a Alboraia 2.000 habitatges buits que se li atribuïen al municipi per mera estadística i queda clar que l'escassetat d'habitatge disponible és la causa dels alts preus de lloguer i venda que es registren en la localitat".